DA Den Europæiske Unions Tidende C 43/7

Regionsudvalgets udtalelse om »Meddelelse fra Kommissionen til Rådet, Europa-Parlamentet, Det Europæiske Økonomiske og Sociale Udvalg og Regionsudvalget – »Flere ældre i arbejde – Senere udtræden af arbejdsmarkedet««

(2005/C 43/03)

REGIONSUDVALGET HAR -

under henvisning til meddelelse fra Kommissionen til Rådet, Europa-Parlamentet, Det Europæiske Økonomiske og Sociale Udvalg og Regionsudvalget – »Flere ældre i arbejde – Senere udtræden af arbejdsmarkedet« (KOM(2004) 146 endelig),

under henvisning til Kommissionens beslutning af 3. marts 2004 om i henhold til EF-traktatens artikel 265 at anmode om Regionsudvalgets udtalelse,

under henvisning til formandens beslutning af 27. januar 2004 om at overdrage det forberedende arbejde til Underudvalget for Økonomisk Politik og Social- og Arbejdsmarkedspolitik,

under henvisning til Kommissionens rapport til Rådet, Europa-Parlamentet, Det Europæiske Økonomiske og Sociale Udvalg og Regionsudvalget, »Forøgelse af arbejdsmarkedsdeltagelsen og fremme af aktiv aldring« (KOM(2002) 9 endelig), som Det Europæiske Råd anmodede om på sit møde i Stockholm,

under henvisning til Regionsudvalgets udtalelse om Kommissionens rapport »Forøgelse af arbejdsmarkedsdeltagelsen og fremme af aktiv aldring« (CdR 94/2002 fin) (1).

under henvisning til meddelelse fra Kommissionen om »Anvendelse af en integreret tilgang til at understøtte nationale strategier for sikre og bæredygtige pensioner« (KOM(2001) 362 endelig),

under henvisning til konklusionerne fra Det Europæiske Råds møde i Stockholm i 2001,

under henvisning til konklusionerne fra Det Europæiske Råds møde i Barcelona i 2002,

under henvisning til rapport fra Kommissionen til Rådet »Gennemførelse af Lissabon-strategien – Reformer for den udvidede europæiske union« (KOM(2003) 29),

under henvisning til Kommissionens arbejdsdokument om »The Stockholm and Barcelona targets: Increasing Employment of older workers and delaying the exit from the labour market« SEK(2003) 429,

under henvisning til rapport fra arbejdsgruppen under Wim Koks formandskab, »Jobs, Jobs, Jobs: Creating more employment in Europe«, november 2003,

under henvisning til den fælles rapport 2003-2004 »Beskæftigelsespolitikker i EU og medlemsstaterne« fra 2004,

under henvisning til forslag til Regionsudvalgets udtalelse (CdR 151/2004 rev. 1) vedtaget af Underudvalget for Økonomisk Politik og Social- og Arbejdsmarkedspolitik den 6. juli 2004 (Ordfører: Alvaro Ancisi, Kommunalrådsmedlem i Ravenna (IT/PPE)),

ud fra følgende betragtninger:

1. Den aktive aldring og de ældres deltagelse på arbejdsmarkedet er prioriterede indsatsområder i bestræbelserne på at nå de mål om bæredygtig økonomisk vækst og social samhørighed, som blev fastsat i Lissabon-strategien i 2000;

2. Det Europæiske Råd fastsatte på mødet i Stockholm i 2001 en EU-målsætning om, at halvdelen af EU's befolkning i aldersgruppen 55-64 skulle være i arbejde i 2010;

3. Det Europæiske Råd konkluderede på mødet i Barcelona i 2002, at man bør søge gradvis at opnå, at folks gennemsnitsalder, når de trækker sig tilbage fra arbejdsmarkedet i EU, er omkring fem år højere inden udgangen af 2010;

4. Til trods for en positiv udvikling gennem de seneste år er EU fortsat meget langt fra at have nået de to fastsatte målsætninger, og der er en risiko for, at EU ikke når målsætningen om en beskæftigelsesprocent på 70, som blev fastsat i Lissabon;

5. Der er fortsat store forskelle mellem de enkelte lande, til trods for at et stigende antal medlemslande er i færd med at gennemføre deres egne nationale strategier, specielt i form af pensionsreformer;

6. Forskellen mellem kønnenes deltagelse på arbejdsmarkedet er et kritisk punkt, og kvindernes gennemsnitlige erhvervsfrekvens i aldersgruppen 55-64 ligger fortsat på cirka 30 %;

7. På grund af aldringen af EU's befolkning er der en tendens til, at folk på over 50 år udgør den største procentdel af den potentielle arbejdsstyrke, og at en lavere procentdel af unge kommer ind på arbejdsmarkedet;

8. Fastholdelse af flere ældre arbejdstagere på arbejdsmarkedet er afgørende for at kunne opretholde den økonomiske vækst og de sociale sikringssystemer;

9. Den højere gennemsnitlige levealder giver større muligheder for at udnytte sit fulde potentiale hele livet igennem, og et længere aktivt liv kan give en bedre udvikling af det menneskelige potentiale;

på den 56. plenarforsamling den 29.-30. september 2004 (mødet den 29. september) vedtaget følgende udtalelse:

1. Regionsudvalgets bemærkninger

REGIONSUDVALGET

1.1 er enigt med Kommissionen i, at der uden drastiske tiltag vedrørende de ældres erhvervsfrekvens er risiko for, at EU's beskæftigelsesmål ikke bliver nået;

1.2 er enigt i analysen af, hvilke særlige arbejdsmarkedsvilkår der kræves for at bane vejen for at forlænge den erhvervsaktive periode, bl.a. passende økonomiske incitamenter, gode sundheds- og sikkerhedsforhold på arbejdspladsen, fleksible muligheder for tilrettelæggelse af arbejdet, permanent adgang til efteruddannelse, effektive og aktive arbejdsmarkedspolitikker, forbedret arbejdskvalitet;

1.3 sætter pris på, at Kommissionen mener, at medlemsstaterne bør træffe drastiske foranstaltninger og i relation til aktiv aldring fastlægge en overordnet politik, som ikke udelukkende handler om en reform af pensionssystemerne, men som giver alle uanset alder bedre adgang til faglig uddannelse og andre aktive arbejdsmarkedspolitiske foranstaltninger, og som i højere grad sikrer folk nogle bedre arbejdsvilkår gennem hele den erhvervsaktive alder, der tilskynder dem til at blive på arbejdsmarkedet;

1.4 finder det vigtigt, at man er opmærksom på behovet for at øge erhvervsfrekvensen for kvinder i aldersgruppen 55-64 ved hjælp af specifikke strategier;

1.5 er overbevist om, at arbejdsmarkedets parter spiller en afgørende rolle ved at vedtage strategier for aktiv aldring og bidrage til at forbedre arbejdsvilkårene;

1.6 er overbevist om, at EU-politikkerne og -tiltagene kan bidrage til at støtte og udbrede strategier for aktiv aldring.

2. Regionsudvalgets henstillinger

REGIONSUDVALGET

2.1 understreger, at ældre arbejdstageres beskæftigelse bør behandles som en del af arbejdslivets og arbejdskraftens normale struktur. En strategisk personalepolitik skal ikke behandle ældre arbejdstagere som en markant anderledes gruppe, men tale om forskellige aldersgrupper eller grupper, kendetegnet ved andre særtræk. Alle på arbejdsmarkedet bør have mulighed for at forene deres arbejds- og familieliv i alle faser af deres arbejdskarriere.

2.2 er enigt i de prioriterede strategier, som Kommissionen foreslår for at fremme en gennemgribende ny kultur, som værdsætter den menneskelige kapital hele livet igennem, fremmer aktiv aldring, undgår udelukkelse af de ældre og forbedrer de ældre arbejdstageres erhvervsfrekvens, da de udgør en væsentlig del af arbejdsstyrken i den nuværende situation, hvor man forventer en nedgang i antallet af erhvervsaktive personer.

2.3 mener imidlertid, at dette ikke er tilstrækkeligt, hvis den ældre befolknings potentiale skal udnyttes, men at det også bør anerkendes, at de ældre yder et vigtigt bidrag når det gælder frivilligt, uformelt og almennyttigt arbejde. Man bør derfor anerkende den betydning, som alle former for arbejde af såvel økonomisk som social art har for økonomien, det enkelte menneskes velfærd og den sociale samhørighed på lokalt plan.

2.4 understreger på linje med Kommissionen, at det for at fremme beskæftigelsen af de ældre er det afgørende at udvikle strategier, igennem hele det erhvervsaktive liv, for beskyttelse af sundhed og sikkerhed på arbejdspladsen, større fleksibilitet i tilrettelæggelsen af arbejdet, vedvarende adgang til uddannelse, mere meningsfyldt arbejde, og en aktiv arbejdsmarkedspolitik, der kan sikre beskæftigelsesegnethed i alle faser af det erhvervsaktive liv.

2.5 mener imidlertid, at de indkredsede tiltag ikke er tilstrækkelige til at forlænge det erhvervsaktive liv, udskyde udtræden af arbejdsmarkedet, støtte ældre kvinders indtræden på arbejdsmarkedet og øge erhvervsfrekvensen for kvinder. Der bør desuden iværksættes strategier, som gør det muligt for kvinder, igennem hele deres erhvervsaktive liv, at forene arbejdsliv og tid til omsorg for familien.

2.6 ønsker med hensyn til Kommissionens spørgsmål vedrørende det faktum at unge og ældre arbejdstagere erfaringsmæssigt ikke kan erstatte hinanden, at der i forbindelse med de indkredsede strategier udvikles solidaritetspagter på tværs af generationerne som led i fleksibel tilrettelæggelse af arbejdet, som kan fremme ældre arbejdstageres gradvise udtræden af arbejdsmarkedet og videregive deres erfaring og faglige kvalifikationer til de unge.

2.7 understreger Kommissionens pointering af, at ældre arbejdstagere også kan få noget ud af at komme tilbage til arbejdsmarkedet gennem værdifulde EUF-støttede projekter. Bedste praksis-eksempler har vist, at ældre med lederbaggrund får mulighed for at udvikle og opdatere deres kompetencer med henblik på beskæftigelse i virksomheder, der står over for mangel på lederkompetencer på det lokale arbejdsmarked.

2.8 understreger betydningen af at iværksætte regionale beskæftigelsesplaner, som inddrager arbejdsmarkedets parter for at muliggøre livslang adgang til undervisning og uddannelse, styrke aktive arbejdsmarkedspolitikker især med hensyn til vejledning og genansættelse af arbejdsløse ældre, indkredse tiltag, der kan integrere arbejdsmarkedspolitikker i form af velfærd og social samhørighed, og fremme ældres deltagelse i et socialt aktivt liv.

2.9 understreger i forbindelse med disse strategier, at de lokale og regionale myndigheder spiller en central rolle, og peger især på behovet for at fokusere mere på aktiviteter og programmer på områder, hvor de har specifik kompetence eller interesse, som gør det muligt at undgå den farlige opsplitning mellem på den ene side erhvervsaktive og økonomisk set produktive ældre arbejdstagere og socialt udstødte ældre på den anden side.

2.9.1 understreger især, at det er vigtigt at anerkende den funktion, som de lokale og regionale myndigheder har med hensyn til fremme af ældres initiativer til almennyttigt arbejde (frivilligt, ulønnet eller delvist lønnet arbejde, som ældre udfører for lokalsamfundet eller for andre ældre osv.). Denne type arbejde har stor social betydning og kan – udover at styrke integration tilskynde ældre til aktiv deltagelse i samfundet og fremme relationerne mellem generationerne osv. – også ledsages af former for gradvis udtræden af arbejdsmarkedet eller sikre former for genansættelse af dem, der har forladt det.

2.9.2 mener, at målet om at øge beskæftigelsesfrekvensen for kvinder mellem 55 – 64 år nødvendigvis forudsætter en central rolle for de lokale og regionale myndigheder i udviklingen af omsorgs- og pasningsfaciliteter for plejekrævende familiemedlemmer (mindreårige eller ikke selvhjulpne voksne), ikke mindst i betragtning af, at denne aldersgruppe i lyset af de nuværende demografiske tendenser har et stort plejeansvar for familien. Kommissionen foreslår i meddelelsen at indføre foranstaltninger til livslang læring og fleksible arbejdsordninger igennem hele arbejdslivet for arbejdstagerne, men man bør i lige så høj grad være opmærksom på behovet for efteruddannelses- og organisationsmæssige strategier og for ydelser på uddannelses-, social- og forsorgsområdet, der kan gøre det muligt for kvinder at forene arbejdsmæssige og familiemæssige forpligtelser igennem hele den erhvervsaktive alder.

2.9.3 finder det afgørende, at man udover at fremme nationale socialsikrings- og pensionsstrategier, også fremmer regionale beskæftigelsesplaner, som skal gennemføres af de lokale og regionale myndigheder, og som gør det muligt at udvikle strategier under inddragelse af arbejdsmarkedets parter. Målet med disse planer bør være at udvikle innovative politikker, der forhindrer udstødelse af de ældre, øger deres beskæftigelsesfrekvens og fuldt ud udnytter deres økonomiske og samfundsmæssige potentiale. Kun med regionale planer, som også bør støttes af EU's udviklings- og finansieringsressourcer, er det muligt at dække alle de forskellige økonomiske og sociale aspekter, som udspringer af befolkningens aldring på den ene side og faldet i den erhvervsaktive befolkning på den anden side.

REGIONSUDVALGET

2.10 gentager hvor vigtigt det er, at der udveksles god praksis mellem medlemsstaterne, især på lokalt og regionalt plan, og at EU's initiativer og handlingsplaner udvides så de ikke kun fremmer medlemsstaternes politikker i forbindelse med reformer af pensions- og socialsikringsordninger, også støtter sociale og økonomiske politikker på lokalt niveau, som sigter på at øge ældre arbejdstageres beskæftigelsesfrekvens.

Bruxelles, den 29. september 2004 Peter STRAUB Formand for Regionsudvalget

(1) EFT C 287 af 22.11.2002, s. 1.